**Likumprojekta „Grozījumi Dokumentu legalizācijas likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Pamatojoties uz Lielbritānijas un Ziemeļīrijas Apvienotās Karalistes (turpmāk – Apvienotā Karaliste) izstāšanos no Eiropas Savienības sākot ar 2019. gada 29. martu, likumprojekta mērķis ir precizēt tiesisko regulējumu par publisku dokumentu, kas izsniegti Apvienotajā Karalistē, tai skaitā, tās aizjūras teritorijās, legalizācijas prasībām. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1961. gada 5. oktobra Hāgas konvencija par ārvalstu publisko dokumentu legalizācijas prasības atcelšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dokumentu legalizācijas likuma 3. panta otrā daļa pašreizējā redakcijā noteic, ka „šo likumu nepiemēro, ja publisks dokuments ir izsniegts Eiropas Savienības, Eiropas Ekonomikas zonas valstī vai Šveices Konfederācijā”, tādējādi secināms, ka šobrīd publisku dokumentu legalizācijas prasība nav attiecināma uz Apvienotajā Karalistē (tai skaitā citās tai piederošās teritorijās, kas ietilpst Eiropas Savienībā – Normandijas salās – Džērnsijā un Gērnsijā, kā arī Akrotiri un Dekelijas salās un Gibraltārā) izdotiem publiskiem dokumentiem.  Apvienotajai Karalistei, uz Izstāšanās līguma pamata vai bez šāda līguma, izstājoties no Eiropas Savienības 2019. gada 29. martā, radīsies situācija, kuras rezultātā, ievērojot Dokumentu legalizācijas likuma 11. panta prasības pašreizējā redakcijā, visi Apvienotās Karalistes iestādēs izdoti dokumenti izmantošanai Latvijā būtu jāapliecina ar *apostille*.  Pašreizējais tiesiskais regulējums par Eiropas Savienības dalībvalstu iestādēs izdotu publisku dokumentu legalizācijas prasības atcelšanu stājies spēkā 2010. gada 24. novembrī. Ārlietu ministrijas ieskatā publisku dokumentu legalizācijas prasības atcelšana kopumā ir veicinājusi brīvu personu, preču un pakalpojumu kustību, tāpat tā ir ievērojami atvieglojusi administratīvu jautājumu risināšanu Latvijas valstspiederīgajiem, kuri pastāvīgi dzīvo Apvienotajā Karalistē. Eiropas Savienībā izdotu publisku dokumentu legalizācijas prasības atcelšanas darbības laikā Ārlietu ministrija nav identificējusi būtiskus riskus, kas būtu par iemeslu Apvienotās Karalistes iestādēs izdotu dokumentu legalizācijas prasības atjaunošanai.  Likumprojektā iekļautie grozījumi veicami ar mērķi saglabāt esošo tiesisko regulējumu, novēršot Apvienotās Karalistes izstāšanās no Eiropas Savienības radītās sekas attiecībā uz publisku dokumentu legalizācijas prasību. Ievērojot Latvijas Republikas interesi arī turpmāk uzturēt ciešus ekonomiskos sakarus, kā arī atvieglot valstspiederīgajiem ciešu ģimenes saišu uzturēšanu, izglītības iegūšanu u.c. jautājumus, likumprojekts arī turpmāk, cita starpā, atvieglos Latvijas diasporai aktuālu juridisku jautājumu (piemēram, bērna reģistrēšana pilsonībā, civilstāvokļa reģistrācijas aktu izmantošanas u.c.) risināšanu, atbrīvojot personas no Apvienotajā Karalistē izdotu publisku dokumentu legalizācijas prasības, lai tos izmantotu Latvijas Republikā. Ar likumprojektu veiktie grozījumi ir jo īpaši būtiski personām, kurām ir aktuāla reemigrācija, neradot papildus administratīvo slogu un nepagarinot pakalpojumu sniegšanas termiņu. Tāpat likumprojekts novērsīs jaunu šķēršļu rašanos Latvijas Republikas un Apvienotās Karalistes sadarbībai uzņēmējdarbībā un citās saimnieciskās sadarbības jomās.  Ievērojot Dokumentu legalizācijas likuma 3. panta otro daļu, vienlaikus netiks apdraudēta dokumentu autentiskuma pārbaudes funkcija – šaubu gadījumos iestāde, kas pieņem dokumentu, rakstveidā var sazināties ar ārvalsts iestādi, kas publisko dokumentu ir izsniegusi vai ir atbildīga par publiskā dokumenta autentiskumu, ja Saeimas apstiprinātajos starptautiskajos līgumos vai Eiropas Savienības tiesību aktos nav noteikts citādi.  Pašlaik publisku dokumentu legalizācijas prasība nav attiecināma uz Apvienotās Karalistes teritoriju, kas ietilpst Eiropas Savienībā, iestādēs izdotu dokumentu legalizāciju, turpretī ir attiecināma uz Apvienotās Karalistes aizjūras teritoriju, kuras neietilpst Eiropas Savienībā, iestādēs izdotu dokumentu legalizāciju. Saskaņā ar Apvienotās Karalistes nacionālo tiesību regulējumu (*British Overseas Territories Act, 2002*), Apvienotās Karalistes aizjūras teritorijās ietilpst:   1. Akrotiri un Dekelija (ietilpst Eiropas Savienībā); 2. Angilja; 3. Bermudu salas; 4. Britu Antarktikas teritorija; 5. Britu Indijas okeāna teritorija; 6. Britu Virdžīnu salas; 7. Dienviddžordžija un Dienvidsendviču salas; 8. Folklendas salas; 9. Gibraltārs (ietilpst Eiropas Savienībā); 10. Kaimanu salas; 11. Montserrata; 12. Pitkērna; 13. Svētās Helēnas sala un tai piederīgās salas; 14. Tērksas un Kaikosas salas.   Grozījumi Dokumentu legalizācijas likuma 3. panta otrajā daļā arī paredz, ka dokumentu legalizācijas prasība arī turpmāk netiks attiecināta vienīgi uz publiskiem dokumentiem, ko izdevušas iestādes Apvienotās Karalistes teritorijās, kas nav tās aizjūras teritorijas:   1. Lielbritānijas un Ziemeļīrijas Apvienotās Karalistes sauszemes teritorija; 2. Džērnsijas sala; 3. Gērnsijas sala.   Publisku dokumentu legalizācijas prasības atcelšana attiecībā uz Apvienotās Karalistes aizjūras teritorijās izdotiem dokumentiem kopumā nebūtu pieļaujama, ņemot vērā ar to saistītos riskus (nav iespējams veikt šo teritoriju iestādēs izdotu dokumentu īstuma pārbaudi, kas rada dokumentu viltošanas risku un ir saistīts ar noziedzīgu nodarījumu ar finanšu līdzekļiem veikšanu), tādēļ tā nav paredzēta šajos grozījumos. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās un juridiskās personas, kuras Apvienotajā Karalistē (izņemot aizjūras teritorijās) izdotus publiskus dokumentus izmanto Latvijas Republikā. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām likumprojekts nemaina tiesības, pienākumus un veicamās darbības. |
| 3. | Administratīvo izmaksu monetārs novērtējums | Likumprojekts saglabā šobrīd esošo administratīvo procedūru saistībā ar dokumentu legalizācijas prasības atcelšanu Apvienotās Karalistes (kā bijušās Eiropas Savienības dalībvalsts) iestādēs izdotu dokumentu legalizāciju. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldību budžetiem. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav. |
| 2. | Atbildīgā institūcija | Ārlietu ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts atbilst 1961. gada 5. oktobra Hāgas konvencijas par ārvalstu publisko dokumentu legalizācijas prasības atcelšanu prasībām. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība pēc likumprojekta pieņemšanas tiks informēta vispārējā kārtībā, likumu publicējot oficiālajā izdevumā “Latvijas Vēstnesis”, kā arī Latvijas Republikas vēstniecības Lielbritānijas un Ziemeļīrijas Apvienotajā Karalistē mājaslapās tiks ievietota nepieciešamā informācija. |
| 2. | Sabiedrības līdzdalība projekta izstrādē | Likumprojekts netiks publicēts Ārlietu ministrijas mājaslapā, ņemot vērā tā pieņemšanu steidzamības kārtībā. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.  Likumprojekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav |

Iesniedzējs:

Ārlietu ministra vietā

Finanšu ministrs J. Reirs

Vīza:

Ārlietu ministrijas valsts sekretārs A. Pelšs

Jurgute 67016177

elvita.jurgute@mfa.gov.lv